ΓΡΑΠΤΗ ΕΡΩΤΗΣΗ E-2890/98

υποβολή: Gianni Tamino (V) προς την Επιτροπή

(28 Σεπτεμβρίου 1998)

Θέμα: Βοτανικός κήπος της Πάντοβα

Το πρώτο παράδειγμα βοτανικού κήπου στον κόσμο βρίσκεται στην Πάντοβα, στην περιοχή που γειτνιάζει με τις βασιλικές του Αγίου Αντωνίου και της Αγίας Ιουστίνας, και ιδρύθηκε το 1545 από την Ενετική Δημοκρατία. Σήμερα, η αξία του βοτανικού αυτού κήπου είναι ανεκτίμητη σε τέτοιο βαθμό που η UNESCO τον έχει περιλάβει στα μνημεία της παγκόσμιας πολιτιστικής κληρονομιάς.

Η κατάσταση στην οποία βρίσκεται σήμερα ο βοτανικός αυτός κήπος, τη διαχείριση του οποίου ασκεί το Πανεπιστήμιο της Πάδουας, είναι εξαιρετικά σοβαρή, συνθλιμμένος όπως είναι στα όριά του από την ανέγερση νέων κτιρίων τα οποία έχουν κόψει τις υδροφόρες φλέβες που είναι απαραίτητες για τη διατήρηση των πολλών σπάνιων και αρχαίων φυτών που φιλοξενούνται σε αυτόν. Για να διασωθεί από τη τσιμεντοποίηση γύρω από αυτόν έχει καταρτιστεί σχέδιο που προβλέπει την αγορά των γύρω οικοπέδων, την κατεδάφιση των υπό ανέγερση κτιρίων, τη δημιουργία μιας προστατευτικής ζώνης και την ενσωμάτωση της περιοχής του παλαιού κήπου και την ενσωμάτωση των χώρων του παλαιού κήπου στους χώρους των βασιλικών του Αγίου Αντωνίου και της Αγίας Ιουστίνας. Το έργο αυτό χρειάζεται όμως τεράστια χρηματικά ποσά (γίνεται λόγος για 30 δισ. λίρες Ιταλίας), τα οποία αυτή τη στιγμή οι ενεχόμενες ιταλικές αρχές -Πανεπιστήμιο της Πάδουας, Δήμος της Πάδουας, Περιφέρεια Βένετο και η ιταλική κυβέρνηση- δεν κατόρθωσαν να εξασφαλίσουν.

Δεδομένου ότι ο βοτανικός κήπος της Πάδουας έλαβε το 1993 επιδότηση ύψους 31.829 Ecu από την Επιτροπή των Ευρωπαϊκών Κοινοτήτων στο πλαίσιο ενός προτύπου σχεδίου διατήρησης της ευρωπαϊκής αρχιτεκτονικής κληρονομιάς για την αναστήλωση του πέτρινου κιγκλιδώματος του περιβόλου του (ανάθ. 93/ΙΤ/83), μπορεί η Επιτροπή να μας πει με ποιό τρόπο προτίθεται να διατηρήσει την επένδυση που έγινε τότε και ποιά κοινοτικά προγράμματα θεωρεί ότι μπορεί να είναι χρήσιμα για την περιφρούρηση της πολιτιστικής αυτής κληρονομιάς που η ανθρωπότητα κινδυνεύει να απωλέσει;

Απάντηση του κ. Oreja εξ ονόματος της Επιτροπής

(4 Δεκεμβρίου 1998)

Η ανεκτίμητη αξία του βοτανικού κήπου της Παδούης (Πάντοβα) ο οποίος έχει περιληφθεί από τον Οργανισμό των Ηνωμένων Εθνών για την Εκπαίδευση, την Επιστήμη και τον Πολιτισμό (Ουνέσκο) στον κατάλογο των μνημείων της παγκόσμιας πολιτιστικής κληρονομιάς, καθώς και ο υποδειγματικός χαρακτήρας των παρεμβάσεων που έχουν προγραμματισθεί για τη διάσωσή του, αναγνωρίσθηκαν με τη χρηματική ενίσχυση που χορήγησε η Επιτροπή το 1993 στα πλαίσια της δράσης της για τη στήριξη πιλοτικών σχεδίων προστασίας της ευρωπαϊκής αρχιτεκτονικής κληρονομιάς. Σύμφωνα με τους ισχύοντες κανόνες, η συνεισφορά αυτή χορηγήθηκε για την εκτέλεση ενός ειδικού σχεδίου και δεν ήταν ανανεώσιμη.

Από το 1997, η Επιτροπή διαθέτει ένα ειδικό πρόγραμμα, με την ονομασία "Raphael", για τη στήριξη σχεδίων διακρατικής συνεργασίας που αποσκοπούν στην προστασία και την αξιοποίηση της πολιτιστικής κληρονομιάς. Ένα νέο σχέδιο για την προστασία και την αξιοποίηση του εν λόγω κήπου θα μπορούσε, ενδεχομένως, να εξετασθεί από την Επιτροπή, με την προϋπόθεση να ανταποκρίνεται στα τυπικά κριτήρια που καθορίζονται στις προσκλήσεις υποβολής προτάσεων οι οποίες δημοσιεύονται κάθε χρόνο στην Επίσημη Εφημερίδα.